b'\n_START_ARTICLE_\nBilledsk\xc3\xa6rerv\xc3\xa6rkt\xc3\xb8j\n_START_PARAGRAPH_\nBilledsk\xc3\xa6rerv\xc3\xa6rkt\xc3\xb8j er f\xc3\xb8rst og fremmest billedsk\xc3\xa6rerjern, som har, hvad ethvert gement stemmejern ogs\xc3\xa5 har: sk\xc3\xa6fte, angel og \xc3\xa6g._NEWLINE_Laurits Jensen skriver i Billedsk\xc3\xa6rerbogen, at han endnu bruger jern, han anskaffede i sin l\xc3\xa6retid omkring 1930, og det fort\xc3\xa6lles, at afd\xc3\xb8de kollegers v\xc3\xa6rkt\xc3\xb8j s\xc3\xa6lges p\xc3\xa5 auktion til fordel for de efterladte._NEWLINE_Det st\xc3\xa5l, billedsk\xc3\xa6rerjern er fremstillet af, skal p\xc3\xa5 en gang v\xc3\xa6re h\xc3\xa5rdt og smidigt. Det har v\xc3\xa6ret et problem, og f\xc3\xb8rhen m\xc3\xa5tte man regne med, at ca. 10% godt kunne kasseres grundet kvaliteten, medens h\xc3\xa6rdningen i dag foreg\xc3\xa5r i elektroovne og derfor er mere ensartet end tidligere (Jensen 1986), mens selve smedningen stadig foreg\xc3\xa5r i h\xc3\xa5nden._NEWLINE_De fleste billedsk\xc3\xa6rere foretr\xc3\xa6kker ottekantede sk\xc3\xa6fter, der er svagt \xc3\xa6gformede eller let koniske med st\xc3\xb8rste diameter mod yderkanten; den ottekantede form g\xc3\xb8r, at de ikke ruller ned af b\xc3\xa6nken. I sj\xc3\xa6ldne tilf\xc3\xa6lde har man set sk\xc3\xa6fterne skulpturelt udformede, men det h\xc3\xb8rer til sj\xc3\xa6ldenhederne, sk\xc3\xb8nt mange endnu ynder at udforme deres h\xc3\xa6fter selv frem for at k\xc3\xb8be dem f\xc3\xa6rdige. Ofte vil sk\xc3\xa6ftet v\xc3\xa6re forsynet med en ring, der forhindrer det i at fl\xc3\xa6kke under brugen. Ligeledes er jernet forsynet med et kraftigt bryst mellem hals og angel.\n_START_SECTION_\nJernenes navne\n_START_PARAGRAPH_\nBilledsk\xc3\xa6rerjern findes i mange forskellige former og i st\xc3\xb8rrelser fra 1 \xe2\x80\x93 60\xc2\xa0mm. En del jern er helt lige, men mange af dem krumme. Laurits Jensen bruger bl.a. mejsler med helt lige sk\xc3\xa6r, skr\xc3\xa5mejsler, hvor \xc3\xa6ggen er skr\xc3\xa5 i forhold til l\xc3\xa6ngdeaksen, samt fladjern, der har en svag krumning. De sidste bruges til flade hulninger og rundinger._NEWLINE_Endvidere snirkeljern, sk\xc3\xa6rejern, huljern, der ogs\xc3\xa5 kaldet zirjern. Huljernene kan v\xc3\xa6re mere eller mindre h\xc3\xb8jk\xc3\xa6bede, u-formede \xe2\x80\x93 U-jern \xe2\x80\x93 hvilket er et udtryk for, hvor stor en del af en cylinder, der er udnyttet i dem._NEWLINE_Der er ligeledes en m\xc3\xa6ngde forskelligartede jern, der har det til f\xc3\xa6lles, at de er krumme. Heriblandt findes fantasifulde navne som blomsterjern, fiskehalejern, og her finder vi ogs\xc3\xa5 de omvendte jern, hvor fasen sidder modsat._NEWLINE_Grundjern, grundtjern, eller p\xc3\xa5 fransk tarabiscot, det er et krumt jern med lige sk\xc3\xa6r, der er anvendeligt i bunden af arbejdet._NEWLINE_Gejsfusjern, ogs\xc3\xa5 kaldt bedefod, eller gedefod, hvoraf nogle er lige, andre krumme og leveres med "indvendig poleret sk\xc3\xa6reflade", hvordan det end skal forst\xc3\xa5s. Det betyder vel sagtens, at fasen er indvendig. Johs. Kristensen (1980) har udtrykket V-jern om dette._NEWLINE_Der er desuden nogle helt specielle jern, ben\xc3\xa6vnt makaronijern, der n\xc3\xa6rmest er kasseformede med retvinklede sider og undertiden en svag krumning i bunden, som ogs\xc3\xa5 ben\xc3\xa6vnes skuffejern eller kassejern._NEWLINE_Laurits Jensen har ligeledes jern, han kalder stafjern, som er omvendte jern, beregnet til oph\xc3\xb8jet arbejde, h\xc3\xb8jt relief afrunding af staffer p\xc3\xa5 rokokostole. Dertil kommer naturligvis en r\xc3\xa6kke huljern._NEWLINE_I dag k\xc3\xb8ber billedsk\xc3\xa6rere deres jern fra fabrikker, men tidligere gik de til den lokale smed med en form, en tegning eller et gammelt jern, n\xc3\xa5r de havde brug for et nyt. S\xc3\xa5danne h\xc3\xa5ndsmedede jern var af st\xc3\xa6rkt svingende kvalitet._NEWLINE_Nogle mener, at middelalderens billedsk\xc3\xa6rere selv fremstillede deres jern, men dels tillod smedene det sikkert ikke, dels har billedsk\xc3\xa6rerne n\xc3\xa6ppe dengang haft den forn\xc3\xb8dne ekspertise p\xc3\xa5 det felt._NEWLINE_I \xc3\xb8vrigt har formerne ikke forandret sig synderligt siden billedsk\xc3\xa6reriets storhedstid under gotikken i 13 \xe2\x80\x93 1400-tallet.\n_START_SECTION_\nOpbevaring af jernene\n_START_PARAGRAPH_\nFor at kunne holde styr p\xc3\xa5 jernene opbevares de enten i en t\xc3\xb8jramme eller i rullemappen, der her kaldes enten berliner eller trouseau, afh\xc3\xa6ngigt af, om svenden gik p\xc3\xa5 valsen til Paris eller til Tyskland._NEWLINE_Et velassorteret billedsk\xc3\xa6rers\xc3\xa6t indeholder nemt 150 \xe2\x80\x93 200 jern, men de mest benyttede kan t\xc3\xa6lles p\xc3\xa5 et par h\xc3\xa6nder. De \xc3\xb8vrige er for specielle til, at de er i dagligt bru, og er der blot for tilf\xc3\xa6ldets skyld._NEWLINE_Prisen p\xc3\xa5 billedsk\xc3\xa6rerjern har nok forandret sig gennem \xc3\xa5rene, men forholdsvis koster de det samme \xe2\x80\x93 stort set en timel\xc3\xb8n.'